钦定古今图书集成/理学汇编/学行典/第172卷 > 陈谟
## 钦定古今图书集成/理学汇编/学行典/第172卷 > 陈谟

按《吉安府志》：“陈谟，字一德，泰和人。学者称海桑先生。
洪武初，征至京师，赐坐议礼。学士宋濂、待制王祎请
留为国子师，以式国人。引疾辞归，家居教授，屡应聘
为江浙考试官，所拔士往往知名。自幼能诗文，初习
《周易》，后兼通《诗》《书》《三礼》诸传，旁及子史百家，涉流探
源，辩析纯驳，犁然归于至当。虽不愿仕，而于当世之”
务一一筹诸胸中，有扣如响。尝谓学必敦本，莫加于
性，莫重于伦，莫先于变化气质。若礼乐、刑政、钱谷、甲
兵、度数之详，皆所当讲。一时经生学士靡然从之。惰
者作，拘者畅，塞者通。天下之士皆曰：“大江之西有大
儒焉，海桑先生是也。”事亲至孝，晨昏定省之礼，甘旨
滫瀡之奉，终身不懈。其于弟，友爱尤笃于乡党，所著
有《海桑集》诸书。